Τέσσερα χρόνια φυλάκιση στον γιατρό του Μάικλ Τζάκσον
αποφάσισε το δικαστήριο μετά την ενοχή του για φόνο εξ’ αμελείας
Δικαστήριο στο Λος Άντζελες καταδίκασε σε τέσσερα χρόνια φυλάκιση, τoν προσωπικό ιατρό του Μάικλ Τζάκσον, για τον θάνατο του σταρ της ποπ το 2009. Ο δικαστής του ανωτάτου δικαστηρίου του Λος Άντζελες, Μάικλ Πάστορ, ανακοίνωσε την απόφαση στον γιατρό Κόνραντ Μέρι, που είχε κριθεί ένοχος στις αρχές του μήνα για φόνο εξ’ αμελείας. Ο κ. Μέρι ωστόσο, μπορεί να εκτίσει μόνο το μισό της ποινής του, εξαιτίας του υπερπληθυσμού στα σωφρονιστικά ιδρύματα της Καλιφόρνιας. Κατά την ανάγνωση της απόφασης, ο δικαστής περιέγραψε τον κ. Μέρι ως ανεύθυνο γιατρό του οποίου οι πράξεις «ντρόπιασαν το ιατρικό επάγγελμα». Ο δικαστής Πάστορ ανέφερε επίσης ότι ο γιατρός Μέρι έκανε τραγικά ιατρικά λάθη, περιλαμβανομένης και απάτης για την παράνομη προμήθεια του ισχυρού αναισθητικού Προποφόλ. Ο δικαστής ανέφερε ότι ο κ. Μέρι είπε επανειλημμένα ψέματα και ότι δεν έχει δείξει μεταμέλεια για τις πράξεις του κατά την ιατρική φροντίδα του Μάικλ Τζάκσον, ο οποίος έπασχε από αϋπνία. Ο εισαγγελέας ανέφερε ότι ο γιατρός Μέρι χορήγησε Προποφόλ στο Μάικλ Τζάκσον, η χρήση του οποίου δεν είναι για την καταπολέμηση της αϋπνίας, και στην συνέχεια εγκατέλειψε τον σταρ της ποπ για να ασχοληθεί με προσωπικά του θέματα. Όπως είπε, ο γιατρός καθυστέρησε να καλέσει βοήθεια όταν βρήκε τον Τζάκσον αναίσθητο, ενώ τόνισε ότι ο Μάικλ Τζάκσον πλήρωσε με τη ζωή του την εμπιστοσύνη που έδειξε στον γιατρό Μέρι. Οι δικηγόροι του κ. Μέρι υποστήριξαν ότι ο Μάικλ Τζάκσον έκανε μόνος του την μοιραία ένεση, χωρίς να το γνωρίζει ο γιατρός. Όπως είπαν δεν υπάρχει καμία απόδειξη ότι ο γιατρός έκανε κάτι λάθος. Ο ίδιος ο γιατρός δεν θέλησε να απολογηθεί. Ο Μάικλ Τζάκσον πέθανε στο υπνοδωμάτιο της έπαυλης του τον Ιούνιο του 2009. Λίγο πριν από το θάνατο του σχεδίαζε να επιστρέψει στο χώρο του θεάματος με σειρά συναυλιών.